Ivan Dimitrov (hudobník)

Ivan Dimitrov, známy aj ako Ivan Dimo Dimitrov (* 16. november 1974, Nitra) je slovenský hudobník s bulharsko-gréckymi koreňmi, skladateľ, multi inštrumentalista a producent.

Pôsobí na Slovensku aj v zahraničí. Vo svojich skladbách uplatňuje široké spektrum hudobných žánrov, jeho dominantným žánrom je však džez. Pravideľne spolupracuje s poprednými slovenskými hudobníkmi.

 Životopis 
Ivan Dimitrov sa narodil 16. novembra 1974 v Nitre. Pochádza z hudobníckej rodiny, pričom jeho otec pôsobil ako bubeník bulharského Big Bandu, mama ako speváčka, jeho brat je klavírista a učiteľ hudby, jeho strýko huslista, profesor a koncertmajster symfonického orchestra vo Villingen-Schwenningene v Nemecku a jeho starý otec pôsobil ako dirigent, klavirista, organista a učiteľ hudby. Na husle začal hrať vo veku štyroch rokov a na gitaru v štrnástich rokoch.

Študoval na konzervatóriu v Bratislave so špecializáciou na hru na husle a klavír. Okrem toho absolvoval súkromné štúdium hry na gitaru so špecializáciou na džez.

Od roku 2001 žije vo Francúzsku, pôsobí však aj vo Švajčiarsku.

 Hudobná kariéra 
Ivan Dimitrov s huslami|náhľad|vľavo
Pôsobil ako koncertný majster v rámci Nitrianskeho sláčikového orchestra. Bol účastníkom na niekoľkých súťažiach v hre na husle, pričom sa umiestnil na popredných priečkach. Pôsobil ako usporiadateľ série koncertných podujatí pod názvom Dimo a hostia, ktorých sa zúčastnili známi slovenskí hudobníci. Zúčastnil sa taktiež ako gitarista a huslista na viacerých hudobných festivaloch v Belgicku, vo Francúzsku, vo Švajčiarsku a v Nemecku.

Vo Francúzsku, kde žije, pôsobí v rámci hudobných skupín Macadame a Dimo group a taktiež sprevádzal pesničkára Reného Parentina. Je výrazným predstaviteľom tamojšej multižánrovej hudobnej scény.

V roku 2013 zorganizoval v Koncertnej sále Župného domu v Nitre úspešný galakoncert popredných slovenských umelcov v rámci ktorého taktiež vystupoval ako huslista a gitarista.

V roku 2019 vydal pod značkou hudobného vydavateľstva Hevhetia svoj prvý sólový štúdiový album My Colorful Dream. Všetky skladby albumu sú autorskými kompozíciami Ivana Dimitrova. Album je predovšetkým džezovo-funkový s prvkami soulu a balkánskej ľudovej hudby, ale aj hip-hopu a rapu. Na albume s Ivanom Dimitrovom spolupracovali významní slovenskí hudobníci Martin Valihora, Eugen Vizváry, Juraj Griglák, Ondrej Juraši, Robert Vizvári, Anita Soul, a Matej Korbelič.

V roku 2021 vydal Ivan Dimitrov opäť pod značkou hudobného vydavateľstva Hevhetia svoj druhý sólový štúdiový album And So It Is. Hudba na albume sa skladá výhradne z autorských kompozícií Ivana Dimitova a okrem džezu sa v skladbách albumu objavujú aj prvky soulu, balkánskej ľudovej hudby a funku. Na albume s Ivanom Dimitrovom spolupracovali významní predstavitelia slovenskej hudobnej scény Eugen Vizváry, Juraj Griglák, Emil Frátrik a Robert Vizvári. Jednu zo skladieb albumu s Ivanom Dimitrovom naspievala speváčka Zuzana Šťastná. Album And So It Is bol medzi dvadsiatimi tromi nominovanými albumami na prestížne ocenenie ESPRIT za najlepší slovenský džezový album roka.

 Dielo 
 Diskografia 

 Sólové štúdiové albumy 
 2019 – My Colorful Dream – Hevhetia, CD
 2021 – And So It Is – Hevhetia, CD

 V rámci hudobnej skupiny Dimo group 
 2004 – Je t´attendais – Dimo group

 Spolupráca na albumoch 
 2015 – Awakening – Pavel Morochovič Trio  – Hevhetia, CD   –  ako hosťujúci hudobník nahral huslové sóla
 2014 – Brigita B – Brigita  – P.S.Publisher  – Ivan Dimitrov je producentom albumu, skomponoval skladby a taktiež nahral všetky gitarové a huslové party, ako aj vokály
 2012 – S.W.A.G. – Peters Beats  – P.S.Publisher
 2011 – Hermans Avenue – Hermans Avenue  – P.S.Publisher
 2011 – Shine – Joan Crocker  – P.S.Publisher
 2007 – En Envie – Rene Parentin
 2000 – 001 – Desmod  – BMG Ariola, CD
 1998 – In Loving Memory Of Daniel – Yvonne Katrin Fiedler
 1996 – Dogstime – Gladiator  – Ariola, CD, MC

 Referencie 

 Iné projekty 

 Externé odkazy 
 Oficiálny web Ivana Dimitrova

Kategória:Osobnosti z Nitry
Kategória:Slovenskí skladatelia modernej hudby
Kategória:Slovenskí džezoví hudobníci
Kategória:Slovenskí huslisti
Kategória:Slovenskí džezoví gitaristi
Kategória:Slovenskí džezoví klaviristi
Kategória:Slovenskí producenti